
Scriitoarea Gabriela Adameșteanu, prezentă la cea de-a XIV-a ediție a Festivalului „Terres mythiques” din Belgia, cu sprijinul ICR Bruxelles

Institutul Cultural Român de la Bruxelles susține participarea scriitoarei Gabriela Adameșteanu la cea de-a XIV-a ediție a Festivalului „Terres mythiques”, organizat în colaborare cu Asociația EuropaNova din Bruxelles și Ambasada României în Regatul Belgiei și cofinanțat de Departamentul pentru Românii de Pretutindeni. Evenimentul se desfășoară în perioada 25–27 septembrie 2026, la sediul EuropaNova (Clos du Parnasse 11E), în proximitatea instituțiilor europene.
Ajuns la cea de-a XIV-a ediție, Festivalul „Terres mythiques” este un reper al peisajului cultural bruxellez și marchează anual Ziua Europeană a Limbilor, celebrată la 26 septembrie, printr-un program dedicat diversității culturale și lingvistice. Festivalul creează un spațiu de dialog între autori, traducători, editori, critici literari și public, reunind scriitori din România și din diaspora românească din Belgia. Programul este completat de expoziții, concerte și spectacole de dans, într-o amplă celebrare a dialogului dintre arte.
Ediția din acest an reunește scriitori din România precum Gabriela Adameșteanu, Matei Vișniec (cu sprijinul Fundației Cărturești), Tatiana Țîbuleac, Bogdan Crețu, Veronica D. Niculescu, Bogdan Perțache, Laura Stanciu, Mircea Pricajan, Maria Pilchin și Cătălina Bălan, alături de scriitori români din Belgia: Mihai Buzea, Tatiana Benchea, Simona Gânj, Monica Tonea, Mihaela Lemji, Cristina Pop, Selena Ardelean, Nicoleta Beraru, Laura Damian, Aura Lupu, Carmen Gogolan, Milena A. Peschet, Laurențiu Pâslaru și Angela E. Popa Spulber. Dimensiunea literară a Festivalului este completată de expoziția „Tribut fragilității”, care reunește lucrări recente ale artistei Anca Medrea, într-un dialog între literatură și artele vizuale.
Deschiderea festivalului va avea loc vineri, 25 septembrie 2026, în prezența scriitoarei Gabriela Adameșteanu. În cadrul evenimentului, aceasta va susține prelegerea „Memoria și confruntarea cu trecutul”, dedicată transformărilor profunde, individuale și colective, traversate de România și de societățile Europei de Est în secolul al XX-lea, de la perioada interbelică și anii premergători celui de-Al Doilea Război Mondial până la comunism și perioada de tranziție care a urmat căderii regimului.
În marja Festivalului, sâmbătă, 26 septembrie 2026, ora 11.00, Alianța Franceză din Bruxelles, Institutul Cultural Român de la Bruxelles și Asociația română EuropaNova organizează o întâlnire în limba franceză cu Gabriela Adameșteanu, la sediul Alianței Franceze din Bruxelles (Avenue des Arts 46).
Întâlnirea va pune în valoare dialogul constant dintre opera scriitoarei și spațiul cultural și literar francofon. Gabriela Adameșteanu va vorbi despre rezidențele sale literare din Franța și despre influența acestora asupra parcursului său literar: Collège international des traducteurs littéraires din Arles (2000), Maison des écrivains étrangers et des traducteurs din Saint-Nazaire (2004), Villa Marguerite Yourcenar (2011) și Maison d’écriture din Neuvy-le-Roi (2014).
Totodată, scriitoarea va prezenta romanele sale publicate în limba franceză, între care Une matinée perdue (Gallimard, 2005), Vienne le jour (Gallimard, 2009), Situation provisoire (Gallimard, 2013), Gare de l’Est (Non Lieu, 2018), Les années romantiques (Non Lieu, 2019), Fontaine de Trevi (Gallimard, 2022) și La Rencontre (Non-Lieu, 2026).
Prin diversitatea vocilor literare și a formelor artistice reunite, cea de-a XIV-a ediție a Festivalului „Terres mythiques” propune publicului un program dedicat memoriei, identității, limbii și patrimoniului cultural european comun. În același timp, Festivalul contribuie la promovarea literaturii române contemporane și la consolidarea dialogului dintre literatura din România și creația românească din diaspora.
Gabriela Adameșteanu (n. 1942, Târgu Ocna) este absolventă a Facultății de Limba și Literatura Română a Universității din București. A fost redactor la Editura Enciclopedică (1965–1984) și lector la Cartea Românească (1985–1989). Romanul său Dimineață pierdută a fost pus în scenă de regizoarea Cătălina Buzoianu, într-un spectacol prezentat în perioada 1986–1991, care a fost ulterior filmat și a devenit un reper al teatrului românesc. În perioada 1991–2005, a condus Revista 22 a Grupului pentru Dialog Social, iar între 2005 și 2013 a coordonat suplimentul literar „Bucureștiul Cultural”. În perioada 1998–2001, a făcut parte din echipa internațională de jurnaliste „Women’s Edition”, organizată de Population Reference Bureau, SUA. În 2002, a primit Premiul Hellman Hammett pentru curaj în jurnalism, acordat de Human Rights Watch, iar în 2013 a fost distinsă cu titlul de Chevalier de l’Ordre des Arts et des Lettres, acordat de guvernul francez. A fost vicepreședintă (2000–2004) și președintă (2004–2006) a Centrului PEN Român. Cărțile sale, constant reeditate, au fost distinse cu importante premii naționale, traduse în 18 limbi și publicate de edituri internaționale prestigioase, între care Gallimard, Acantilado, Penguin Random House și Aufbau. Opera sa a fost recenzată în publicații internaționale importante, precum Frankfurter Allgemeine Zeitung, Le Monde și El País.

